Uznesenie Krajského súdu Bratislava sp. zn. 2Co/452/2012 z 17. 12. 2012
Uznesenie Krajského súdu Bratislava z 17. decembra 2012, sp. zn. 2Co/452/2012, ECLI:SK:KSBA:2012:1104129417.1
Súd: Krajský súd Bratislava
Spisová značka: 2Co/452/2012
ECLI: ECLI:SK:KSBA:2012:1104129417.1
Dátum vydania: 17. 12. 2012
Forma: Uznesenie
Text rozhodnutia
Súd: Krajský súd Bratislava Spisová značka: 2Co/452/2012 Identifikačné číslo súdneho spisu: 1104129417 Dátum vydania rozhodnutia: 18. 12. 2012 Meno a priezvisko sudcu, VSÚ: JUDr. Darina Kriváňová ECLI: ECLI:SK:KSBA:2012:1104129417.1 Uznesenie Krajský súd v Bratislave v právnej veci navrhovateľa: L.. N.. M. Z., trvale bytom U. X, XXX XX U., proti odporcovi: M.. G. G., sudca G. Z. S. N., R. XX, N., za účasti vedľajšieho účastníka konania na strane odporcu: Slovenská F. - O. Z. Z., so sídlom Ž. D. XX, XXX XX N., o ochranu osobnosti, na odvolanie navrhovateľa proti uzneseniu Okresného súdu Bratislava I zo dňa 19.09.2012, č. k. 22C 246/2004-116 takto r o z h o d o l : Odvolací súd uznesenie súdu prvého stupňa p o t v r d z u j e. o d ô v o d n e n i e : Napadnutým uznesením súd prvého stupňa návrh navrhovateľa na prerušenie konania vedeného na súde prvého stupňa pod sp. zn. 22C 246/2004-116 zamietol, keď svoje rozhodnutie odôvodnil po právnej stránke ust. § 109 ods. 2 písm. c) O.s.p. a po vecnej stránke tým, že prerušenie konania by nebolo účelné, nakoľko odvolacie konanie vedené pod sp. zn. 3To 102/2009 bolo ukončené. Proti predmetnému uzneseniu súdu prvého stupňa podal v zákonom stanovenej lehote odvolanie navrhovateľ, ktorým žiadal, aby odvolací súd napadnuté uznesenie zrušil a vrátil na ďalšie konanie. Vo svojom odvolaní uviedol, že odôvodnenie napadnutého uznesenia nie je presvedčivé a odporuje tak požiadavke spravodlivosti súdneho konania. Navrhovateľ zároveň uvádza, že napadnuté uznesenie súdu prvého stupňa je oneskorene vydané a to až po viac ako 1 roku a 9 mesiacoch, pričom vec sa nachádza na Ústavnom súde, ktorý už podľa navrhovateľa prijal jeho ústavnú sťažnosť. Odporca a rovnako vedľajší účastník na strane odporcu sa k odvolaniu navrhovateľa písomne nevyjadrili. Odvolací súd prejednal vec podľa § 212 ods. 1 O.s.p. bez nariadenia pojednávania podľa § 214 ods. 2 O.s.p. a dospel k záveru, že odvolanie navrhovateľa nie je dôvodné a napadnuté uznesenie súdu prvého stupňa je potrebné potvrdiť. Podľa § 109 ods. 2 písm. c) O.s.p. pokiaľ súd neurobí iné vhodné opatrenia, môže konanie prerušiť, ak prebieha konanie, v ktorom sa rieši otázka, ktorá môže mať význam pre rozhodnutie súdu, alebo ak dal súd na takéto konanie podnet. K prerušeniu konania v zmysle citovaného zákonného ustanovenia pristúpi súd vtedy, keď prebieha iné konanie, alebo ak dal podnet k zahájeniu iného konania, v ktorom je riešená (má byť riešená) otázka, ktorá môže mať význam pre jeho rozhodnutie a dôvodom prerušenia je tu predovšetkým hospodárnosť konania. Po oboznámení sa s obsahom spisu odvolací súd zhodne so súdom prvého stupňa dospel k záveru, že v danom prípade nie je dôvod na prerušenie konania vedenom na súde prvého stupňa pod sp. zn. 22C 246/2004 do právoplatného skončenia konania vedenom na Krajskom súde v Bratislave, č. k. 3To 102/2009, nakoľko odvolací súd nevzhliadol v konaní vedenom pod sp. zn. 3To 102/2009 otázku, ktorá by mala podstatný vplyv a význam pre rozhodnutie súdu prvého stupňa v právnej veci navrhovateľa a odporcu o ochranu osobnosti pod sp. zn. 22C 246/2004, nie je tak dôvod po stránke procesne ekonomickej vyčkať na rozhodnutie a konanie prerušiť, keď odvolací súd nevzhliadol žiadny dôvod na prerušenie konanie, pre ktorý by si súd nemohol nejakú otázku posúdiť sám. Samotné tvrdenie navrhovateľa, že napadnuté rozhodnutie súdu prvého stupňa bolo vydané až po uplynutí viac ako 21 mesiacov, nemôže privodiť pre navrhovateľa dôvod na fakultatívne prerušenie konania v zmysle ust. § 109 ods. 2 písm. c) O.s.p. Odvolací súd z vyššie uvedených dôvodov podľa ust. § 219 O.s.p. uznesenie súdu prvého stupňa ako vecne správne potvrdil. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov). Poučenie: Proti tomuto uzneseniu nie je odvolanie prípustné.

